Mummo leikkii

On aurinkoinen ja lämmin alkukesän sunnuntai. Tänään pidän lepopäivän.

Elämän varrella olen oppinut kunnioittamaan työn ja levon tasapainoa. Nytkin,

vaikka lähteminen työhön ei ole enää kellosta kiinni, tiedän tarvitsevani taukoa

askareistani. Päivän ei tarvitse olla sunnuntai. Riittää, kun annan itselleni luvan

olla vaan, tehdä asioita joissa mieli lepää. Niinpä keksin tänään jotain mukavaa

ajanvietettä. En ajattele pihan haravoimista enkä kukkapenkkien kitkemistä,

palaan niihin vasta arjen tultua. Tänään voin vaikka leikkiä!

Innostun ajatuksesta lähteä ulos puhaltelemaan saippuakuplia, kuin lapsena ennen.

Teen sekoituksen vedestä ja astianpesuaineesta pieneen lasipurkkiin. Muovinen

mehupilli purkissa keikkuen etsin pihalta suojaisan paikan ja istun nurmikolle,

varmuuden vuoksi talon taakse naapureiden näkymättömiin. On se kumma, miten

tiukassa on käsitys siitä, mitä tämän ikäinen voi tehdä!

Huitaisen häiritsevän ajatuksen sivuun ja siirryn maailmaan, jossa mummot heittäytyvät

leikkisiksi jälleen. Ensimmäiset yritykset saada kuplia aikaan menevät pieleen: kupla särkyy

jo syntyessään. Vähän kerrassaan opin puhaltamaan kyllin rauhallisesti ja onnistun saamaan

ehjiä palloja aikaan.

Odotan nytkin sitä värien lumousvoimaa. Kuplistani tulee kuitenkin lasimaisen

kirkkaita. Aurinko heijastuu niistä timanttisina pisteinä. Kaunista kyllä, mutta ei

sateenkaarta! Jotkut auringon täplittämät kuplat jäävät värisemään nurmikolle.

Kumarrun ihan lähelle – ja huomaan, että sateenkaari vilahtaa kuplan pinnalla

hetkeä ennen sen hajoamista, mutta vain kalpea sateenkaari. Lapsena kaikki

aistituntemukset olivat vahvempia. Muistan miltä suklaa maistui ja miten

makeaa sima olikaan. Onkohan aika kullannut muistot, saippuakuplienkin

väriloiston?

Palaan aikuiseksi. Muistan että lapsuusajan saippuakuplat syntyivät oikeasta

saippuavedestä. Puhaltelin niitä oikealla olkipillillä. Pillin päähän oli tehty

viillot, että olki levittäytyi tähdeksi. Kupla syntyi siinä ja pysyi kiinni hetkeä

pidempään, kuin tämän muovisen pillin päässä. Saippuakuplistani tulee

Kirkkaita ja säihkyviä astianpesuainevedestä, niin kuin astioistakin pesuaine-

mainoksissa.

Seuraavalla kerralla teen ihan oikean saippuaveden. Ehei, en osta kaupasta

valmista sekoitusta, se olisi liian helppoa, teollisen tuntuista. Olkipilliä joudun

odottamaan syksyyn asti. Oijoi!

Mutta hyvää ei koskaan odota liian kauan.